आनंद खन्ना को पत्नी का यह व्यवहार अच्छा न लगा। पूरब और पश्चिम की संस्कृति की बात और सोच के कारण यह अंतर दिखा। मिसेज खन्ना के कृत्य से उनके पति के साथ शांति को भी आश्चर्य हुआ। कोई मां नवजात शिशु को कैसे अपने से ऐसे दूर कर सकती है। गरीब और असहाय यह करता, तो शायद संभव होता, पर इनको क्या कमी जो स्वयं के जन्मे बेटे से ऐसा व्यवहार किया। पर सच तो सच ही होता है। नवजात शिशु शांति को ऐसे देख रहा था, जैसे अपनी मां को ही देख रहा हो। शांति गोद में लिए शिशु का मुख कुछ पल देखती रही और फिर उसे ऐसे सीने से लगा लिया जैसे उसी का ही जन्मा बेटा हो।